Keld Albrechtsen (EL), 2003-05-08:
Jeg synes, det er en ejendommelig konklusion, hr. Niels Helveg Petersen når frem til, for den første del af hr. Niels Helveg Petersens ræsonnement er jo fuldstændig korrekt.
Man har så valgt i Folketinget at sige, og det har jeg bestemt været enig i, at vi ikke skal tage en folkeafstemning
Vi har fået afklaret ved afstemninger tidligere på dagen, at det skal vi ikke have. Hr. Niels Helveg Petersen konstaterer, og det er jo fuldstændig korrekt, at så opstår der en fuldstændig anderledes situation, nemlig at vi går til regeringskonferencen, hvor man kan forudse, at hr. Niels Helveg Petersen bliver nødt til - det erkendte han, og jeg tror, at han kommer til at bære det åg - at gå ud til befolkningen og anbefale en ny unionstraktat med undtagelserne indføjet.
Anden mulighed har hr. Niels Helveg Petersen jo ikke.
Det er jo også det løfte, statsministeren har givet: Han vil på regeringskonferencen sørge for, at de fire danske undtagelser bliver indarbejdet i den nye traktat, overført fra den gamle til den nye traktat, således at vi, hvis det ender med, at den nye traktat bliver endeligt ratificeret og godkendt og træder i kraft i samtlige lande formentlig cirka 1½ år efter regeringskonferencen, kender det grundlag, der eksisterer, og så ved vi, om den nye traktat eksisterer eller ej.
Vi ved også, at den eksisterer med undtagelserne.
Og så er det klart, at så kan hr. Niels Helveg Petersen igen fremsætte sit beslutningsforslag om en folkeafstemning om ophævelse af de danske undtagelser.
Jeg ville egentlig godt bede hr. Niels Helveg Petersen bekræfte, at sådan ligger landet, efter at hr. Niels Helveg Petersen tabte den afstemning tidligere på dagen.
Det ville jeg egentlig godt anmode om en kommentar til, for jeg synes, det er ansvarsforflygtigende, at de to største partier i Folketinget overhovedet ikke forholder sig til den problemstilling. Nu håber jeg ikke, at vi har en minister, der vil gøre sin medansvarlig i den ansvarsforflygtigelse.
Derfor håber jeg, at ministeren - der vil jeg tillade mig at stille ministeren et spørgsmål, selv om jeg så afbryder hans uden tvivl interessante samtale med hr. Lars Barfoed - vil svare på følgende: Er det ikke korrekt, at statsministeren har sagt, at vi ikke skal ud i en situation, hvor vælgerne skal købe katten i sækken?
Ergo kan vi ikke stemme om undtagelserne, i hvert fald hvis vi skal følge det, statsministeren har sagt, før vi ved, om den nye traktat træder i kraft.
Så skulle vi have gjort det, som hr. Niels Helveg Petersen foreslog, altså stemme for det forslag, der lå i formiddags.
Men nu er det afklaret, og det tog er kørt, og så kan det altså ikke lade sig gøre, før den nye traktat i givet fald er ratificeret, så vi ved, om den overhovedet træder i kraft.
For ellers står vi jo i den situation, og det er det, jeg frygter ved den melding, som vi har hørt fra Venstre og Socialdemokratiet, at man vil bede befolkningen om at tage stilling til en traktat plus en ophævelse af undtagelserne, uden at vi overhovedet ved, om den traktat nogen sinde træder i kraft.
Det er da helt bimlende, vil jeg sige, at man overhovedet kan forestille sig sådan noget.
Derfor tror jeg simpelt hen ikke, man har sat sig ned og læst det.
Nu vil jeg ikke bebrejde de to ordførere, som er til stede i dag, fordi de begge repræsenterer deres partis almindelige ordførere, og derfor gik jeg heller ikke op og stillede spørgsmål til Venstres og Socialdemokratiets ordførere, men noterede mig bare, hvad der stod i de taler, som de holdt, og det er så det.
Men det samme hensyn kan jeg ikke tage til ministeren, er jeg nødt til at sige, og derfor håber jeg, at ministeren vil redegøre for den tidslinje, som jeg har skitseret, og som jeg også synes, at jeg havde en god diskussion med hr. Lars Barfoed, som jo i realiteten langt hen ad vejen erkendte sig enig i min analyse, om.
For ellers kommer vi altså ud i noget demokratisk fusk, som ingen kan have nogen interesse i.
Vi kommer også ud i et brud på de løfter, som statsministeren gav kort før jul i de besvarelser, han gav til en række spørgsmål, blandt andre til undertegnede, hvor han jo fastslog, at undtagelserne skal indarbejdes i den nye traktat.
Så kan man naturligvis ikke gå ud og bede om at få dem afskaffet, allerede før man ved, om den nye traktat træder i kraft.
Det må jo være selvindlysende.
Derfor synes jeg, at SF's forslag fortjener en bedre behandling end nogle ordførere i dag har givet forslaget. Så skal jeg bare sige, at årsagen til, at Enhedslisten ikke er medforslagsstiller til SF's forslag, er, at der i bemærkningerne til forslaget er enkelte passager, som
Enhedslisten ikke er enig i
Det er nogle passager, der i deres begejstring for EU gik i en anden retning, end jeg tror der er opbakning til i Enhedslisten.
Men det, man stemmer om, når man stemmer, er jo ikke bemærkningerne, men selve beslutningsteksten, og de to linjer kan vi støtte.